ธปท.เผยไตรมาส3ปีนี้ธุรกิจแบงก์กำไรสุทธิ3.3หมื่นล้าน
ธปท.เผยไตรมาส 3 ธุรกิจแบงก์กำไรรวม 3.3 หมื่นล้านบาท ลดลงเล็กน้อยจากไตรมาสก่อน ชี้แนวโน้มสินเชื่อไตรมาส 4 ปีนี้ยังมีโอกาสเติบโตได้ดี ตามพื้นฐานเศรษฐกิจ
4 พ.ย. 2553

ธปท.เผยไตรมาส 3 ธุรกิจแบงก์กำไรรวม 3.3 หมื่นล้านบาท ลดลงเล็กน้อยจากไตรมาสก่อน ชี้แนวโน้มสินเชื่อไตรมาส 4 ปีนี้ยังมีโอกาสเติบโตได้ดี ตามพื้นฐานเศรษฐกิจ 
น.ส.นวพร มหารักขกะ ผู้อำนวยการอาวุโส ฝ่ายกลยุทธ์สถาบันการเงิน ธนาคารแห่งประเทศไทย(ธปท.) เปิดเผยว่า ผลการดำเนินงานของระบบธนาคารพาณิชย์ในช่วงไตรมาส 3 ปีนี้ มีผลการดำเนินงานที่ดี โดยมีกำไรสุทธิ 3.3 หมื่นล้านบาท ลดลงเล็กน้อย 1,000 ล้านบาท จากไตรมาส 2 ที่ผ่านมามีกำไรสุทธิ 3.4 หมื่นล้านบาท ด้านสินเชื่อโดยรวมยังขยายตัวได้ต่อเนื่อง ทั้งระบบขายตัวได้ 7.8% สูงขึ้นจากไตรมาสก่อนหน้าที่ 5.3% ขณะที่หนี้ไม่ก่อให้เกิดรายได้(เอ็นพีแอล)ลดลง โดยเอ็นพีแอลหลังหักกันสำรอง(Net NPL) เหลือเพียง 2.3% ของสินเชื่อรวม ลดลงจาก 2.4% 
ทั้งนี้  สภาพคล่องของระบบธนาคารพาณิชย์มีการผ่อนคลายมากขึ้นจากการที่ธนาคารมีการแข่งขันกันระดมเงินฝากก่อนหน้านี้ 
“ถ้าดูจากพื้นฐานเศรษฐกิจที่ดี น่าจะช่วยให้สินเชื่อในไตรมาส 4 มีแนวโน้มขยายตัวได้ดี คิดว่าปัญหาน้ำท่วมที่หลายฝ่ายห่วงว่าจะทำให้สินเชื่อหด หรือทำให้หนี้เสียของธุรกิจขนาดเล็ก อย่างผู้ประกอบการขนาดกลางขนาดย่อม(เอสเอ็มอี)เพิ่มขึ้น คิดว่าไม่น่าห่วงมาก แต่คงต้องมาดูการปรับตัวของเอสเอ็มอีและสถานการณ์น้ำท่วมด้วยว่าจะกระทบมากแค่ไหน” น.ส.นวพรกล่าว